**Y CYNGOR DYSGU DIGIDOL CENEDLAETHOL**

**DYDD MERCHER 7 TACHWEDD 2017**

**LLYWODRAETH CYMRU, SWYDDFA MERTHYR TUDFUL**

|  |  |  |
| --- | --- | --- |
| **YN BRESENNOL** | | **LLYWODRAETH CYMRU** |
| Kay Morris (KM) | **YMDDIHEURIADAU** | Ruth Meadows (RM) [Cadeirydd] |
| Alison Howells (AH) | Janet Hayward (JH) | Chris Owen (CO) |
| Chris Britten (CB) | Simon Billington (SBi) | Ty Golding (TG) |
| Catherine Kucia (CK) | Hannah Mathias (HM) | Mike Jones (MJo) |
| Gary Beauchamp (GB) | Dilwyn Owen (DO) | Marian Jebb (MJe) |
| Alyson Nicholson (AN) |  | Joe Walsh (JW) |
| Simon Brown (SB) |  |  |

1. **Croeso a Chyflwyniadau**

1.1 Croesawodd RM yr aelodau i'r cyfarfod a rhoddwyd cyflwyniadau byr i'r rhai nad oeddent wedi bod yn bresennol o'r blaen.

1.2 Nododd RM fod JH wedi ymddiheuro am ei habsenoldeb oherwydd arolygiad gan Estyn cyn bo hir. Cadarnhaodd RM mai cyfarfod olaf JH fel cadeirydd fyddai hwn wedi bod. Amlinellodd RM y broses ar gyfer cael eich ystyried ar gyfer rôl y cadeirydd. Mae angen i unrhyw rai o aelodau'r Cyngor sy'n dymuno cael eu hystyried gyflwyno datganiad o ddiddordeb yn erbyn meini prawf gwreiddiol rôl y cadeirydd.

**Cam gweithredu – CO i ddosbarthu'r meini prawf i'r Cyngor**

Hefyd, nododd RM y byddai swyddogion am benodi Is-gadeirydd i gefnogi'r Cadeirydd a helpu'r gwaith o gynllunio olyniaeth.

1. **Diwygio'r Cwricwlwm – Tŷ Golding**
   1. Rhoddodd TG gyflwyniad diweddaru byr ar raglen diwygio'r cwricwlwm. Roedd y cyflwyniad yn cynnwys manylion am y canlynol:

* Nodweddion y cwricwlwm newydd
* Rôl TG o fewn rhaglen diwygio'r cwricwlwm
* Y broses o ddatblygu'r cwricwlwm newydd
* Amserlen ddiwygiedig newydd ar gyfer y rhaglen ddiwygio
  1. Mynegodd CB ei bryderon ynglŷn â'r grŵp Maes Dysgu a Phrofiad ar gyfer Iechyd a Llesiant ar ôl bod yn bresennol yn y cyfarfod diwethaf. Nododd CB nad oedd diffiniad clir ac y cafwyd trafodaeth enfawr am Lesiant yn ei gyfanrwydd. Cadarnhaodd CB y bydd yn bresennol yng nghyfarfod mis Ionawr ac y bydd yn parhau i ymgysylltu â'r grŵp, ond ei fod yn pryderu am yr amserlen a'r ffaith eu bod ar ei hôl hi o bosibl.
  2. Cadarnhaodd TG fod ‘grŵp cydlyniaeth’ wedi cael ei ffurfio i gynnwys yr holl Feysydd Dysgu a Phrofiad, gydag arweinydd pob Maes Dysgu a Phrofiad yn aelod o'r grŵp. Dywedodd TG fod y grŵp wedi cwrdd ac mai diben y grŵp yw ystyried a meithrin cydberthnasau rhwng yr holl Feysydd Dysgu a Phrofiad.
  3. Nododd TG fod ‘grŵp cydlyniaeth’ yn cael ei sefydlu bellach. Cadarnhaodd TG fod cadeirydd wedi cael ei benodi ar gyfer y grŵp. Dywedodd TG fod y grŵp wedi ennyn llawer o ddiddordeb, gan nodi ei fod wedi derbyn nifer o negeseuon e-bost gan bobl yn mynegi diddordeb, gan gynnwys pobl nad ydynt yn rhan o'r rhaglen ddiwygio bresennol. Cadarnhaodd TG y bydd y Cylch Gorchwyl yn cael ei ystyried tua diwedd mis Tachwedd.
  4. Cyhoeddodd TG y bydd yn teithio i Ddulyn i gymryd rhan mewn fforwm rhyngwladol. Cadarnhaodd TG fod Cymru wedi gwneud cais ac wedi cael ei derbyn yn aelod o'r Fforwm, sy'n cynnwys 17 o wahanol wledydd ledled y byd.
  5. Cafwyd trafodaeth ynglŷn â Chwricwlwm Rhagoriaeth yr Alban. Soniwyd bod TG wedi bod mewn cysylltiad ag aelodau o Gwricwlwm Rhagoriaeth yr Alban, gan gynnwys swyddogion gweithredol yn yr Alban.
  6. Rhoddodd RM fanylion am y cynllun gweithredu a gyhoeddwyd yn ddiweddar – Addysg yng Nghymru: Cenhadaeth ein cenedl 2017-21.

**Cam gweithredu:** [**Dolen i'r ddogfen i'w dosbarthu i'r grŵp.**](http://gov.wales/topics/educationandskills/allsectorpolicies/education-in-wales/?lang=cy)

1. **Y diweddaraf am y Fframwaith Cymhwysedd Digidol (FfCD) – Gerard Pitt**

3.1 Rhoddodd GP y wybodaeth ddiweddaraf am y cynnydd hyd yma yn dilyn cyfarfod gweithgor y FfCD ym mis Medi.

3.2 Nododd GP mai'r prif bwyntiau a godwyd yn y gweithgor oedd datblygu adnoddau wedi'u targedu ar gyfer HWB. Roedd Arloeswyr Digidol wedi esbonio y dylai adnoddau anelu at gefnogi disgyblion Blwyddyn 3 a 4 ac ysgolion uwchradd. Nododd GP fod ysgolion wedi gofyn am ragor o ddeunyddiau ar Dysgu Cymru. Esboniodd GP fod angen i ysgolion wybod mai HWB yw'r prif lwyfan ar gyfer cymorth o'r fath. Drwy weithio gyda thîm HWB, byddai holl adnoddau'r arloeswyr yn ymddangos mewn ffordd sy'n dangos yn glir mai adnoddau arloeswyr ydynt.

3.2 Cadarnhaodd GP ei fod ef a Jane Peffers yn cydweithio'n agos â thîm diwygio'r cwricwlwm i gynllunio ar gyfer integreiddio'r Arloeswyr Digidol yn y gwaith o ddatblygu'r Meysydd Dysgu a Phrofiad. Byddai cyfarfod nesaf gweithgor y FfCD ddiwedd mis Tachwedd yn seiliedig ar gynllunio'r camau nesaf a'r broses o ymgysylltu â grwpiau'r Meysydd Dysgu a Phrofiad.

3.3 **Yr Adnodd Anghenion Dysgu Proffesiynol:** Awgrymodd GB fod angen datblygu'r adnodd ymhellach er mwyn iddo fod yn gwbl addas at y diben, yn enwedig mewn perthynas â'r meini prawf sgorio presennol. Nododd GB fod y mater hwn wedi cael ei godi yn y cyfarfod diwethaf a chadarnhaodd GP y byddai'n trafod hyn yn uniongyrchol â GB.

**Cam gweithredu – GP i gysylltu â GB ynglŷn ag Adnodd Anghenion Dysgu Proffesiynol y FfCD.**

1. **Strategaeth Ddigidol ar gyfer Addysg Bellach – Marian Jebb/Alyson Nicholson**

4.1 Rhoddodd AN / MJe y wybodaeth ddiweddaraf i'r grŵp am y Strategaeth Ddigidol ar gyfer Addysg Bellach.

4.2 Cadarnhaodd MJe y byddai angen defnyddio gair arall yn lle'r gair ‘Strategaeth’.

4.2 Cyfeiriodd AN at weithdy a gynhaliwyd ym mis Mawrth lle'r oedd nifer o golegau'n bresennol. Diben y gweithdy oedd pwysleisio'r angen am y Strategaeth, a'r weledigaeth ar ei chyfer.

4.3 Cyfeiriodd AN hefyd at gyfarfod a gynhaliwyd â'r holl randdeiliaid allweddol ym maes addysg ôl-16 (addysg bellach, dysgu seiliedig ar waith a dysgu oedolion yn y gymuned). Wedi hynny, cysylltwyd â phob Prifathro coleg, Rheolwr Gyfarwyddwr sefydliad dysgu seiliedig ar waith a Phennaeth Dysgu sefydliad dysgu oedolion yn y gymuned er mwyn sicrhau cefnogaeth briodol a nodi arbenigedd. Dosbarthwyd arolwg o ganfyddiad staff i fwy na 60 o sefydliadau, gan gynnwys dros 200 o aelodau o staff.

4.4 Cadarnhaodd AN fod grŵp wedi cael ei sefydlu ar gyfer pob thema unigol (chwe thema), ac y bydd y grwpiau hyn yn cwrdd ym mis Tachwedd i ddatblygu amcanion y “strategaeth” er mwyn helpu i greu'r fframwaith. Nododd AN fod cyfanswm o 85 o bobl yn mynychu'r grwpiau hyn; gan amrywio o diwtoriaid i brifathrawon. Nododd AN y bydd mwy o adborth ar gael yn y Flwyddyn Newydd gan y chwe grŵp.

4.5 Cadarnhaodd AN nad yw'r ffigurau ar gyrchfannau wedi cael eu cyhoeddi eto ac y bydd mwy o wybodaeth am y rhain ar gael yn y cyfarfod nesaf.

1. **Rhaglen Dysgu yn y Gymru Ddigidol – Chris Owen** 
   1. Rhoddodd CO gyflwyniad yn trafod y newyddion diweddaraf am y rhaglen.
   2. Cadarnhaodd CO fod Cyngor i Weinidogion yn amlinellu'r camau nesaf ar gyfer rhaglen Dysgu yn y Gymru Ddigidol wedi cael ei gyflwyno. Yn dilyn hynny, mae Ysgrifennydd y Cabinet dros Addysg wedi bwrw golwg dros yr holl opsiynau a gynigiwyd ac wedi cymeradwyo ffordd ymlaen.
   3. Cadarnhaodd CO fod Ysgrifennydd y Cabinet wedi cymeradwyo'r opsiwn y bydd Llywodraeth Cymru'n cymryd perchenogaeth dros haen gwasanaeth IDP. Gwnaed y penderfyniad yn unol ag argymhelliad y Cyngor Dysgu Digidol Cenedlaethol a chyrff eraill fel ADEW ICT a SOCITM.
   4. Cafwyd trafodaeth ar recriwtio. Cadarnhaodd CO ei fod yn flaenoriaeth. Cadarnhaodd CO fod gwaith eisoes yn mynd rhagddo i recriwtio'r sgiliau priodol i Lywodraeth Cymru a bod y partneriaid a ffefrir yn cael eu hystyried ar gyfer rhoi cymorth wrth gefn byrdymor.
   5. Nododd CO y bydd y contract masnachol â Learning Possibilities yn dod i ben ar 28 Awst 2018. Mae'r trefniadau ar gyfer ymadael â'r contract wrthi'n cael eu pennu. Un ystyriaeth allweddol yw sicrhau bod y cyfnod pontio mor esmwyth â phosibl i bob defnyddiwr, gan sicrhau nad oes unrhyw anawsterau nac unrhyw darfu ar y defnyddwyr yn ystod y cyfnod hwnnw.
   6. Dywedodd CO fod cyfathrebu'n allweddol a bod angen rhoi cymorth uniongyrchol i ysgolion sy'n defnyddio llwyfan Hwb+. Mae'r opsiynau ar gyfer cyflawni hyn yn cael eu llunio ar hyn o bryd a bydd negeseuon yn cael eu rhyddhau cyn bo hir.
   7. Gofynnwyd cwestiwn ynghylch p'un a fydd HWB yn cael ei ailddylunio'n llwyr ar gyfer cyflwyno'r cwricwlwm newydd. Cadarnhaodd CO fod hyn yn dal i gael ei drafod; fodd bynnag, bydd angen ymgysylltu â rhanddeiliaid cyn i'r opsiynau gael eu datblygu.
   8. Gofynnodd CO i'r Cyngor p'un a ddylai Llywodraeth Cymru adolygu'r sefyllfa ynghylch ei gwneud yn ofynnol i ysgolion ddefnyddio Hwb. Cytunodd y grŵp fod y drefn bresennol wedi bod yn effeithiol iawn a bod y defnydd a wneir o Hwb yn cynyddu o fis i fis. Felly, nid oes angen ei gwneud yn ofynnol ac, wrth i fwy o nodweddion gael eu cyflwyno, byddai mwy o ysgolion yn ei ddefnyddio.

**Digwyddiad Dysgu Digidol Cenedlaethol 2018**

* 1. Cam gweithredu o'r cyfarfod diwethaf – cadarnhaodd CO fod ymatebion i'r arolwg wedi dod i law gan 90 o'r 232 o bobl a oedd yn bresennol, sy'n rhoi cyfradd ymateb o 39% i arolwg adborth Digwyddiad Dysgu Digidol Cenedlaethol 2017.
  2. Cadarnhaodd CO y bydd Digwyddiad Dysgu Digidol Cenedlaethol 2018 yn cael ei gynnal yn Ne-ddwyrain Cymru. Y lleoliadau sy'n cael eu hystyried yw Gwesty Hamdden y Celtic Manor, Gwesty Coldra Court a Chanolfan Christchurch yng Nghasnewydd.
  3. Nododd CO ddyddiad arfaethedig, sef 27 Mehefin 2018; mae'r lleoliadau ar gael ar y dyddiad hwn.
  4. Cafwyd trafodaeth ynglŷn â thema'r digwyddiad. Awgrymodd CO y byddai adeiladu ar thema y llynedd, sef ‘Dulliau creadigol o roi'r Fframwaith Cymhwysedd Digidol ar waith’ yn un opsiwn, a chytunwyd â hynny. Cytunwyd y byddai CO yn cydweithio â TG i gytuno ar y thema.

**Cam gweithredu: CO / TG i bennu'r thema ar gyfer Digwyddiad Dysgu Digidol Cenedlaethol 2018**

* 1. Tynnodd CO sylw at fformat y diwrnod, gan gadarnhau y bydd tua 30 o siaradwyr o'r Farchnad Ddigidol. Dywedodd CO y bydd modd trefnu slotiau unigol.
  2. Cytunwyd ar uchafswm o 300 o gynadleddwyr ar y tro, gyda the a choffi'n cael eu darparu drwy gydol y dydd, ond dim cinio i'r cynadleddwyr.
  3. Roedd holl aelodau'r Cyngor Dysgu Digidol Cenedlaethol yn ffafrio Gwesty Hamdden y Celtic Manor fel lleoliad ar gyferDigwyddiad Dysgu Digidol Cenedlaethol 2018. Gwnaed sylwadau cadarnhaol am nifer yr ystafelloedd sydd ar gael i'w defnyddio ar gyfer sesiynau grŵp, yn ogystal â maint y lleoliad.

**Dogfen Weledigaeth y Cyngor Dysgu Digidol Cenedlaethol**

* 1. Roedd JH wedi dosbarthu'r ddogfen i aelodau'r Cyngor Dysgu Digidol Cenedlaethol wneud sylwadau arni ar ôl y cyfarfod diwethaf.
  2. Rhoddodd CB y wybodaeth ddiweddaraf am y ddogfen gan gadarnhau ei fod wedi cael cyfarfod â JH, a chytunodd y bydd angen mewnbwn gan y Cyngor ar y ddogfen.
  3. Awgrymodd GB mai dim ond dau ganlyniad a oedd yn gysylltiedig â'r Cyngor Dysgu Digidol Cenedlaethol, a bod y gweddill yn gysylltiedig â'r ‘cynnyrch terfynol’. Cytunodd CB, ac awgrymodd fod angen ailysgrifennu rhai adrannau.
  4. Cafwyd trafodaeth ynglŷn â Phwynt 2 – cytunodd llawer o aelodau y dylid dileu'r term ‘prif ffrwd’ ac ailysgrifennu'r pwynt.

**Cam gweithredu: TG i anfon sylwadau at CB ynghylch Pwynt 2.**

* 1. Tynnodd CO sylw at y ffaith bod Pwynt 5 yn ailadrodd Pwynt 3. Awgrymwyd y dylid aralleirio Pwynt 5.

**Cam gweithredu: CB i ddiweddaru ac ailddosbarthu'r ddogfen weledigaeth, a gofynnwyd i'r aelodau wneud newidiadau a'u tracio cyn ei hanfon yn ôl.**

* 1. Awgrymodd TG y dylid ychwanegu adran ar y Bil ADY.
  2. Awgrymodd CO y dylid cynnwys adran o'r enw ‘Diogelu a Diogelwch Ar-lein’
  3. Pwysleisiodd RM mai'r bwriad gwreiddiol oedd anfon y ddogfen at Ysgrifennydd y Cabinet dros Addysg ddiwedd mis Tachwedd. Fodd bynnag, bydd y cyfarfod ag Ysgrifennydd y Cabinet yn cael ei aildrefnu a bydd angen cael dyddiad newydd gan y Swyddfa Breifat.

1. **Rhaglen Dysgu yn y Gymru Ddigidol – Mike Jones**

**Y diweddaraf am fuddsoddi mewn band eang**

* 1. Rhoddodd MJo gyflwyniad ar y rhaglen buddsoddi mewn band eang hyd yma.
  2. Rhoddodd MJo y wybodaeth ddiweddaraf, sef bod BT yn cyflawni'r gwaith yn gynt na'r disgwyl. O'r 262 o archebion sydd ar waith, mae gwasanaeth ffeibr eisoes wedi cael ei osod mewn 121 o ysgolion, a chadarnhawyd bod yr ysgolion eisoes yn cael budd o gysylltedd gwell.
  3. Cadarnhaodd MJo fod y garreg filltir gyflenwi gyntaf (cwblhau'r gwaith mewn 105 o ysgolion erbyn 31 Rhagfyr 2017) wedi cael ei chyflawni ddeufis yn gynt na'r disgwyl.
  4. Mae'r gwaith wedi cael ei gwblhau ym mhob ysgol yn Wrecsam, Rhondda Cynon Taf a Sir y Fflint.
  5. Mae Bro Morgannwg a Merthyr Tudful wedi cadarnhau y bydd eu hysgolion o fewn cwmpas y gwaith cyflenwi ac y byddant yn ymuno â rhwydwaith Prosiect Cydgasglu Band Eang y Sector Cyhoeddus (PSBA).
  6. Nododd MJo ei bod yn debygol y byddai nifer fach o ysgolion yn anodd eu cyrraedd o hyd o ran cyflenwi gwasanaeth ffeibr. Dywedodd MJo ei bod yn debygol y byddai'n ddrud cyflenwi i'r ysgolion hyn, a'i bod yn annhebygol y byddai modd cyrraedd lleoliad yr ysgolion cyn diwedd Rhaglen Cyflymu Cymru (31 Rhagfyr 2017).
  7. Cadarnhaodd MJo fod trafodaethau'n mynd rhagddynt gyda BT, PSBA a Cyflymu Cymru i benderfynu ar yr ateb gorau i ddatrys y problemau hyn.

**Diweddariad Strategol**

* 1. Mae'r gwaith o sefydlu gwasanaeth rhyngrwyd a hidlo'r we canolog i PSBA yn mynd rhagddo ond yn arafach na'r disgwyl. Mae trafodaethau masnachol yn mynd rhagddynt, ond mae angen rhagor o waith. Nid oes disgwyl i'r gwasanaeth newydd gael ei lansio tan ddechrau'r flwyddyn ariannol nesaf.
  2. Cadarnhaodd MJo fod cytundeb â PSBA ynghylch cael gwared ar derfynau cyflymder yn yr holl ysgolion sy'n weddill. Dywedodd MJo fod angen rheoli'r broses o roi'r newid hwn ar waith er mwyn monitro a deall y goblygiadau i rwydwaith craidd PSBA.

**Y Diweddaraf am Safonau Digidol (gan gynnwys adroddiad ar y prif bwyntiau)**

* 1. Cadarnhaodd MJo fod y fersiwn gyntaf gan Ysgrifennydd y Cabinet dros Addysg ar hyn o bryd. Ar ôl i'r canllawiau gael eu cymeradwyo, cânt eu cyhoeddi ddechrau mis Tachwedd.
  2. Esboniodd MJo y bydd gweithgor technegol yn cael ei ffurfio i roi cyngor ar yr ystyriaethau technegol a'r cyfleoedd sydd eu hangen i gefnogi'r gwaith o ddatblygu'r Safonau Digidol.
  3. Ni cheir amserlenni penodedig o ran pryd y bydd y safonau ar gael, ond dywedodd MJo fod ymholiadau wedi cael eu gwneud dros y 10 mis diwethaf i gael gwybod sut mae Awdurdodau Lleol yn gweithredu. Yn anffodus, dim ond 10 Awdurdod Lleol sydd wedi bod mewn cysylltiad ac wedi rhoi ateb llawn. Awgrymwyd y dylid nodi'r Awdurdodau Lleol nad ydynt wedi ymateb a rhoi gwybod i'r Cyngor ac Ysgrifennydd y Cabinet dros Addysg amdanynt.
  4. Nododd MJo y bydd dadansoddiadau a chanfyddiadau'r ymatebion ar gael erbyn y cyfarfod nesaf ym mis Ionawr ac y bydd yn adrodd yn ôl i'r Cyngor.

1. **Cofnodion, camau gweithredu a'r camau nesaf**

**Cywirdeb a Chamau Gweithredu Cofnodion 22 Medi 2017:**

Tudalen 2: 2.8.3 – Tynnodd GB sylw at yr ail ran gan nodi nad oedd neb wedi dweud bod rhai athrawon ond yn anelu at gyrraedd y safon ofynnol. Cytunwyd y byddai'r rhan hon yn cael ei dileu ac y byddai 2.8.3 yn dweud ‘fodd bynnag, nodwyd hefyd y gallai bwydo ysgolion â llwy lesteirio arloesedd ac uchelgais’.

Cytunwyd bod gweddill y cofnodion yn gywir.

1. **Unrhyw fater arall**

**Cam gweithredu: RM i drefnu bod Ysgrifennydd y Cabinet yn ysgrifennu at Janet Hayward.**

**Camau gweithredu**

|  |  |
| --- | --- |
| **Cyf** | **Cam Gweithredu** |
| 1.2 | CO i ddosbarthu'r meini prawf i'r Cyngor |
| 2.7 | Dolen i'r ddogfen i'w dosbarthu i'r grŵp |
| 3.3 | GP i gysylltu â GB ynglŷn ag Adnodd Anghenion Dysgu Proffesiynol y FfCD |
| 5.12 | CO / TG i bennu'r thema ar gyfer Digwyddiad Dysgu Digidol Cenedlaethol 2018 |
| 5.19 | TG i anfon sylwadau at CB ynghylch Pwynt 2 |
| 5.20 | CB i ddiweddaru ac ailddosbarthu'r ddogfen weledigaeth, a gofynnwyd i'r aelodau wneud newidiadau a'u tracio cyn ei hanfon yn ôl |
| 8.1 | RM i drefnu bod Ysgrifennydd y Cabinet yn ysgrifennu at Janet Hayward |